KOMISIJOS REGLAMENTAS (EB) Nr. 341/2005
2005 m. vasario 25 d.
iš dalies keičiantis Komisijos reglamentus (EB) Nr. 1432/94 ir (EB) Nr. 1458/2003 dėl maksimalaus kiekio, kurį apima kiaulienos importo licencijų paraiškos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2759/75 dėl bendro kiaulienos rinkos organizavimo (1), ypač į jo 11 straipsnio 1 dalį,
atsižvelgdama į 1994 m. kovo 29 d. Tarybos reglamentą (EB) Nr. 774/94, atidarantį tam tikras Bendrijos tarifines aukštos kokybės jautienos, taip pat kiaulienos, paukštienos, kviečių ir meslino bei sėlenų, išsijų ir kitų liekanų kvotas bei numatantį tokių kvotų administravimą (2), ypač į jo 7 straipsnį,
atsižvelgdama į 1996 m. birželio 18 d. Tarybos reglamentą (EB) Nr. 1095/96 dėl nuolaidų, pateiktų CXL sąraše, parengtame užbaigus derybas dėl GATT XXIV 6 straipsnio, įgyvendinimo (3), ypač į jo 1 straipsnį,
kadangi:
(1)
1994 m. birželio 22 d. Komisijos reglamentu (EB) Nr. 1432/94 (4), nustatančiu išsamias importo priemonių, numatytų Tarybos reglamente (EB) Nr. 774/94, atidarančiame tam tikras Bendrijos tarifines kiaulienos ir tam tikrų žemės ūkio produktų kvotas ir numatančiame jų administravimą, taikymo kiaulienos sektoriuje taisykles ir 2003 m. rugpjūčio 18 d. Komisijos reglamentu (EB) Nr. 1458/2003, atidarančiu tarifines kvotas kiaulienos sektoriuje ir numatančiame jų administravimą (5), buvo atidarytos importo kvotos kiaulienai ir nustatytos tikslios sąlygos, reglamentuojančios prekybininkų galimybes pasinaudoti tomis kvotomis.
(2)
Šių dviejų importo kvotų naudojimas pastaraisiais metais nebuvo aktyvus, ir tai, kad maksimalus kiekis, nustatytas paraiškai dėl licencijos, yra palyginti mažas, galėjo būti varžantis veiksnys. Siekiant palengvinti prekybą kiauliena pagal tas dvi importo kvotas, reikėtų padidinti tą maksimalų kiekį.
(3)
Todėl reikėtų iš dalies atitinkamai pakeisti Reglamentus (EB) Nr. 1432/94 ir (EB) Nr. 1458/2003.
(4)
Šiame reglamente numatytos priemonės atitinka Kiaulienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1432/94 3 straipsnio b punkte „10 %“ dydis keičiamas „20 %“.
2 straipsnis
Reglamento (EB) Nr. 1458/2003 4 straipsnio b punkte „10 %“ dydis keičiamas „20 %“.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas licencijoms, dėl kurių pateikiamos paraiškos nuo 2005 m. kovo 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2005 m. vasario 25 d.